Jahnátek, Ľubomír, minister pôdohospodárstva a rozvoja vidieka SR (2013-02-06):
Ďakujem pekne za slovo. Pôvodne som nechcel vystúpiť, lebo som predpokladal, že toto bude konštatačná správa za rok 2011 a nepredpokladal som, že táto správa bude zneužitá na určité útoky smerom na súčasné vedenie, predovšetkým pánom poslancom Simonom. Pán Simon tu znovu prezentoval, ako zle hospodária Lesy Slovenskej republiky. Ale táto správa nie je len o hospodárení štátneho podniku Lesy, štátny podnik Lesy obhospodaruje 51 percent lesných porastov, zbytok je súkromný sektor. Čiže aj otázky, ktoré tu dávali niektorí iní rečníci, predrečníci sa musia pýtať aj toho súkromného sektoru, kde štát nemá v podstate žiadny vykonávací dosah, aby ich prinútil k niektorým činnostiam. Ale o tom to nie je. Ale pán Simon znovu vytiahol, ako sa nehospodárne zazmluvňuje, ako sa zle hospodári, len zabudol povedať, že aký podiel on má na tom, na tom zlom hospodárení s drevnou hmotou, na nevýhodných zmluvách, ktoré boli podpísané počas jeho ministrovania. Dámy, páni, ešte prednedávnom tu bola ostrá kritika, polemika, polemika aj v médiách, že vláda prijala uznesenie na určité investičné stimuly, a pán Simon dokonca urobil separátnu tlačovú konferenciu, prečo sa podpísala zmluva s Ružomberkom, so Slovwoodom na dodávky dreva, keď je to také nevýhodné. Tá pravda je taká, že Lesy nedokážu bez Slovwoodu existovať, lebo berie zhruba jednu tretinu dreva a Lesy nedokážu nájsť trvalého odberateľa na úrovni jedného milióna kubíkov dreva. Ale ani by to nebolo rozumné, lebo je to predsa domáci podnik, berie nie hlavne smrek alebo ihličnaté drevo, čo je predmetom toho nedostatku, čo sa stále dozvedáme z médií, že je problém s nedostatkom dreva. Tam je problém so smrekom, nie je problém s inými druhmi dreva. Ale toto nie je doména Ružomberku, ten berie na chemické spracovanie drevo, čiže berie úplne iné druhy dreva na svoje spracovanie. Ale vyčíta nám, že sme podpísali zmluvu. Dovoľte mi, aby som prečítal jeden list. List napísaný v Banskej Bystrici 14. 2. 2012, 2012, 14. 2., čiže menej už ako mesiac pred parlamentnými voľbami. Vec: Žiadosť o predĺženie kúpnej zmluvy. To je vec tohto listu, kde pisateľ píše: „Vážený zákazník, Lesy Slovenskej republiky, štátny podnik, Banská Bystrica spolupracuje s vami ako s jedným z najvýznamnejších odberateľov drevnej hmoty na základe dlhodobo uzavretých kontraktov, čoho dôkazom je aj rámcová zmluva číslo 01/2009, platná od 1. 1. 2009 do 31. 12. 2014“, dôležitý termín. „Uvedomujeme si, že dlhodobá konkurencieschopnosť celulózok, papierenského a drevárenského priemyslu na Slovensku je udržateľná iba pri využívaní najmodernejších technológií, a preto máme záujem, aby vami plánovaná investícia, o ktorej sme pred chvíľou hovorili, bola úspešne zrealizovaná. Zároveň si uvedomujeme, že takéto finančne náročné investície nemôžu byť realizované bez garantovania dostupnosti vstupných surovín. V tejto súvislosti si vás dovoľujem informovať, že na základe vzájomného výhodného partnerstva našich firiem má štátny podnik aj po uplynutí platnosti uvedenej kúpnej zmluvy záujem pokračovať s vami v obchodnej spolupráci, a preto sme pripravení rokovať o predĺžení platnosti tejto rámcovej zmluvy do 31. 12. 2020. Z tohto dôvodu si vás dovoľujem požiadať o predloženie návrhu predmetu dodatku k predĺženiu rámcovej kúpnej zmluvy na pripomienkovanie a schválenie.“ Bodka. „S pozdravom a úctou inžinier Igor Viszlai, generálny riaditeľ Lesy, štátny podnik, Slovenskej republiky.“ Čiže všetkým vám je jasné, že tento list bol a to úctivé, že len nám to, preboha, pošlite a my vám to rýchlo pred voľbami podpíšeme, že bolo z pokynu pána vtedajšieho ministra Simona. Zrazu po voľbách, keď ho neobsadili do funkcie ministra, iné nerobí, len útočí a zabúda na listy, ktoré dal pripraviť. Teraz, prečo sme podpísali dodatok k zmluve? Viete, čo bol najväčší problém obchodovania štátnych lesov Banská Bystrica so Slovwoodom? Cenové stropovanie, v určitom momente sa do kontraktu zaviedlo, že pokiaľ Slovwood, robia sa zmluvy kvartálne, pokiaľ Slovwood nebude súhlasiť s navýšenou cenou, platí stará cena. Ale zároveň platí aj zmluva číslo 1/2009, keď Lesy Slovenskej republiky nedodajú drevo, platia obrovskú pokutu za nedodanie dreva. Čiže slovenské, Lesy Slovenskej republiky sa dostali do absolútneho kŕča, kedy vlastne na jednej strane museli dodávať množstvá, lebo mali podpísané zmluvy, rámcovú zmluvu, ročnú zmluvu, kvartálne zmluvy, ale na druhej strane nemohli nič robiť s cenami, lebo tam sa dostala cenová kalkulácia. Dámy a páni, viete, kedy sa dostala táto cenová kalkulácia do tejto zmluvy, alebo táto záklopka? Dodatkom číslo 18 k zmluve 1/2009 za úradovania pána poslanca súčasného Zsolta Simona a za riaditeľovania generálneho riaditeľa Viszlaia. A tento istý poslanec dneska bude kritizovať nové ministerstvo, bude kritizovať vedenie Lesov Slovenskej republiky, že podpísali zmluvu. Ale, pán minister, s tým, že sme konečne, a bolo to tvrdé rokovanie, polročné, som povedal, pokiaľ túto cenovú kalkuláciu odtiaľ nevyhodíte, nepočítajte, že dôjde k predĺženiu zmluvy. A dosiahli sme to! Konečne od roku 2013 neplatí cenová záklopka, ktorú ste si tam vy dali, a bol by som veľmi rád, keby ste vysvetlili poslancom, čo bolo za to! Lebo asi nepredpokladám, že vaše IQ je také, že by ste to urobili len tak. Jednoducho ste urobili veľmi dobrý biznis, veľmi dobrý biznis a dneska ste o tom ticho a kopete, obviňujete, urážate každého okolo. Ale vy ste kritikom vždy boli Mečiarových ér na Lesoch, ale toto si nedovolil ani Mečiar, to, čo ste si dovolili vy! Ďakujem. (Potlesk.)